อยู่ดีๆ ก็เกิดรำลึกความหลังค่ะ ว่าเมื่อช่วงห้าปีที่แล้วเคยได้ทานฟองดูว์ร้านหนึ่ง แถวถนนเอกมัย ตรงข้ามวัดธาตุทอง (Gateway เอกมัยปัจจุบัน) เมื่อปีก่อนคิดอยากกลับไปทานที่ร้าน แต่ก็หาร้านไม่เจอแล้วค่ะ จนเมื่อวันก่อนเพื่อนได้นัดทานข้าวกันที่ร้าน Fondue & Steak House ซอยอารีย์ เราก็รู้สึกว่าชื่อร้านคุ้นมากๆ พอลองเสิร์ชหาข้อมูลดูก็เห็นว่า เป็นร้านฟองดูว์ร้านเดียวกันกับที่เรากำลังตามหาเลยค่ะ
	พอไปถึงร้านแล้ว ก็สัมผัสได้ถึงบรรยากาศสุดคลาสสิกเหมือนเดิมไม่เปลี่ยนเลย แถมยังมีโซนที่นั่งหลากหลายมากขึ้นอีก ทั้งโซนบาร์ที่ปรับปรุงขึ้นมาใหม่ แล้วเห็นว่าในอนาคตกำลังจะมีโซนคาเฟ่ไว้คอยเสิร์ฟเมนูเบเกอรี่เพิ่มขึ้นอีกด้วย แถมทางร้านได้ปรับปรุงคอนเซปต์ร้านให้แตกต่างออกจากเดิมด้วยการเพิ่มในส่วนของเมนูสเต๊กเข้าไป มีความหลากหลายยิ่งขึ้น
	มาถึงร้านนี้ไม่ควรพลาดเลยกับฟองดูว์ต้นตำรับสามชนิด เริ่มด้วย ฟองดูว์น้ำมัน ซึ่งทางร้านใช้เป็นน้ำมันรำข้าว ซึ่งเป็นน้ำมันที่มีประโยชน์สูง เป็นไขมันดี ลดคลอเลสเตอรอล ไม่เป็นภัยต่อร่างกาย โดยเราสามารถเลือกเนื้อที่มาจิ้มทานได้เลยค่ะว่าจะเป็น เนื้อนำเข้า เนื้อในประเทศ เนื้อแกะ ซีฟู้ด หรือปลากะพงก็มี สามารถเลือกจิ้มทานกับซอสสี่สไตล์สูตรเด็ดจากทางร้าน ทั้งซอสซัลซา เทาซั่นไอร์แลนด์ แตงกวาดอง และซอสครีมหอมใหญ่ ราคาต่อหนึ่งคนเริ่มต้นเพียงแค่ 430 บาทเท่านั้นค่ะ
	ต่อด้วย ชีสฟองดูว์ (650 บาท) เอาใจคนรักชีสมากๆ ทั้งชีสกรูว์แยร์และชีสเอ็มเมนทอล ผสมกันออกมาเป็นสัดส่วนที่ลงตัว ไม่มีกลิ่นเหม็นของชีสเหมือนที่อื่นๆ และไม่เลี่ยนเลยค่ะ ในชุดนี้จะเสิร์ฟคู่กับขนมปังคิวบิก แต่สำหรับใครที่ไม่อยากทานแป้งก็สามารถสั่งทานกับ ผักหรือผลไม้เพิ่มได้ค่ะ อันนี้เราสั่งมาลองทั้ง มะละกอ เห็ดแชมปิญอง บรอกโคลี มัน และมะเขือเทศค่ะ
	ฟองดูว์แบบสุดท้ายที่อยากแนะนำให้ลองเลยคือ ช็อกโกแลตฟองดูว์เสิร์ฟพร้อมขนมปังและผลไม้ (350 บาท) เมนูฟองดูว์ของหวาน มีให้เลือกทั้งช็อกโกแลตรสดั้งเดิม ดาร์กช็อกโกแลตเข้มข้น ไม่ใส่น้ำตาลเพิ่ม สำหรับคนไม่ชอบทานหวานมาก  และรสมิลค์ช็อกโกแลตหวานมันกำลังดี เอาใจเด็กๆ เสิร์ฟพร้อมผลไม้ต่างๆ และขนมปังแท่ง
	เมนูอื่นๆ นอกจากฟองดูว์ก็น่าสนใจใช่ย่อยค่ะ เราได้ลองทั้ง Escargots In Special Butter Sauce (520 บาท) หอมทากฝรั่งเศสที่หมักด้วยเครื่องเทศกว่า 32 ชนิด ทานกับขนมปัง เข้ากันดีสุดๆ
	Bruschetta Topped Tomato Garlic Salsa & Shitake Mushroom (160 บาท) ขนมปังบรูสเกตต้าสามชิ้นพอดีคำ ทั้งหน้าซัลซ่าและหน้าเห็ดชิทาเกะ เหมาะเป็นอาหารทานเล่นระหว่างมื้อ ทานคู่กับ ซุปผักโขม (150 บาท) รสชาติไม่เลี่ยนและไม่เหม็นกลิ่นผัก เข้ากันได้ดีเลยค่ะ 
	ใครที่อยากทานอะไรเบาๆ เราแนะนำ ซีซาร์สลัดกับอกไก่ย่าง (250 บาท) ไม่อ้วน เหมาะกับคนที่ควบคุมน้ำหนักเลย ปิดท้ายด้วย สเต๊กปลากะพงขาว ซอสล็อบสเตอร์ กับซอสมะม่วงซัลซ่า (400 บาท) ปลากะพงเนื้อหวาน เข้ากันดีกับซอสล็อบสเตอร์ของทางร้าน ขอบอกว่าตัวซอสหอมกลิ่นของกุ้งมากๆ ค่ะ
	สำหรับมื้ออาหารมื้อนี้ เราค่อนข้างประทับใจเลย บรรยากาศของทางร้านยังคงมีกลิ่นอายความคลาสสิกไม่เปลี่ยนแปลง ใครที่กำลังมองหาร้านอาหารที่เหมาะกับโอกาสพิเศษต่างๆ เราอยากจะฝากร้าน Fondue & Steak House ไว้ให้เป็นอีกหนึ่งตัวเลือกหนึ่งเลยค่ะ :D